《窝集行》
清代·弘历

履山念无海，泛水忘有陆。今兹识窝集，万汇惟一木。

江南塞北揽槩频，岂无林箐皆子孙。东方甲乙禀灵秀，固应富有植类群。

始从茈虒入麓口，渐进萧森失见后。祗容线隙露天光，马弗敢旁遵路走。

不能娄举丹黄青，亦有翻书莫辨名。尔雅所纪限方域，安能到此杞宋徵。

参天蔽亏绝飞鸟，其下菁英茁仙草。落叶布地似黄金，疑是长者来问道。

华严海会诸佛处，一菩萨一菩提树。心花显映多吉祥，世尘远隔如云雾。

宇宙以来便有此，大椿扶桑非其比。定应默烦灵祗呵，不知递阅人代几。

阴晴变幻光怪奇，谷神出巧能尔为。画师未可形容拟，大匠讵敢斤斧斯。

初经奥壤心神清，色惟真色声真声。欲笑嵇含花木疏，点笔聊为窝集行。